Puisano e akaretsa dilo tse dintsi. Jesu o ne a re “molomo o bua . . . se se tletseng mo pelong.” (Luke 6:45) Ka jalo, puisano e e molemo e ka re thusa gore re ithute mo bathong ba bangwe le gore re tlhalose dilo dingwe ka rona. Go ka nna thata gore bana ba dingwaga tsa bolesome ba tlhalose tsela e ba ikutlwang ka yone le e ba akanyang ka yone. Ka ntlha ya gore fa ba gola, tota le ngwana yo o neng a bua thata ka tshoganyetso fela a ka nna a se ka a tlhola a bua mme a nne ditlhong. Bomankge ba re bana ba dingwaga tsa bolesome gantsi ba nna le boikutlo jwa gore mongwe le mongwe o etse tlhoko se ba se dirang le se ba se buang jaaka e kete ba mo seraleng se se nang le dipone. Go na le gore ba lebane le dipone tseo, re ka re, basha bano ba tlhopha go itswalela mo gareteneng, mo go rayang gore ba a itlhaola mme ga ba batle go buisana le batsadi ba bone.